প্রকাশিত: ০২:০৫, ০৮ অক্টোবর ২০১৮
আপডেট: ০২:০৫, ০৮ অক্টোবর ২০১৮
যাত্রীদের জিম্মি করে রাজধানীতে চারদিন ধরে চলছে পরিবহন মালিক-শ্রমিকদের নৈরাজ্য। সিটিং সার্ভিস বন্ধের নামে রাজধানীতে নিয়মিত চলা অর্ধেক বাস বন্ধ রেখেছে তারা এতে ভোগান্তির শিকার হচ্ছেন অফিসগামী যাত্রী, শিক্ষার্থীসহ কর্মজীবী মানুষ।
সাথে আছে বাড়তি ভাড়া আদায়ের অভিযোগ। সমস্যা সমাধানে বিকেলে মালিক-শ্রমিক নেতাদের সাথে বৈঠকে বসছেন সড়ক পরিবহন মন্ত্রী ওবায়দুল কাদের। একইসাথে রাজধানীতে আরো চার’শ বাস নামানোর ঘোষণা দেন তিনি।
১৬ই এপ্রিল থেকে সিটিং সার্ভিস বন্ধ হওয়ার পর চতুর্থ দিনে রাজধানীতে বাস সংকট আরো প্রকট। গেলো কয়েকদিন রাস্তায় গণপরিবহনের সংখ্যা কিছুটা থাকলেও বুধবার সকাল থেকেই রাজধানীর সড়কে বাসের সংকট খানিকটা বেড়েছে। এতে চরম বিরম্বনায় অফিসগামী যাত্রী ও স্কুল-কলেজের শিক্ষার্থীরা।
পরিবহন সংশ্লিষ্টরা বলছেন ভিন্ন কথা। গত কয়েকদিন যাত্রীদের সাথে বাকবিতন্ডা বেড়ে যাওয়া আর সিটিং সার্ভিস বন্ধ হবার পর রাস্তায় বাস কম নামছে বলেও জানান তারা।
আজও বেশকিছু পয়েন্টে অভিযান অব্যাহত রেখেছে বিআরটিএ এর ভ্রাম্যমান টিম। এদিকে, মানিক মিয়া এভিনিউয়ে ঢাকা-চট্টগ্রাম-কক্সবাজার রুটে নতুন বাস সার্ভিস উদ্বোধন অনুষ্ঠানে সড়ক পরিবহন ও সেতু মন্ত্রী ওবায়দুল কাদের বলেছেন, রাজধানী গণপরিবহনের সংকট নিরসনে খুব শিগগিরই আরো চার’শ বাস আনা হবে।
এমনকি গত কয়েকদিনের চলমান সংকট নিরসনে বিকেলে মালিক-শ্রমিন নেতা ও বিআরটিএ কর্মকর্তাদের সাথে বৈঠকে বসছেন বলেও জানান সড়ক পরিবহন মন্ত্রী